ปูตินหารือ ผอ.ซีไอเอ ประเด็นความขัดแย้งในภูมิภาค
CIA chief William Burns was in Russia for two days of meetings with top officials at the request of President Joe Biden, the US embassy has said
สถานทูตสหรัฐฯ ประจำกรุงมอสโก ระบุว่า วิลเลียม เบิร์นส์ เดินทางเยือนกรุงมอสโกเป็นเวลาสองวันเมื่อสัปดาห์ที่แล้ว เพื่อหารือกับประธานาธิบดีปูตินและเจ้าหน้าที่ระดับสูงของรัสเซีย ตามคำขอของประธานาธิบดีโจ ไบเดน โฆษกของรัฐบาลเครมลินแถลงเมื่อวันจันทร์ว่า ปธน.ปูติน และนายเบิร์นส์ หารือกันในเรื่องความขัดแย้งต่าง ๆ ในภูมิภาค และวิกฤติในความสัมพันธ์ทางการทูตระหว่างสหรัฐฯ กับรัสเซีย แต่มิได้เปิดเผยรายละเอียดของการหารือกันครั้งนี้ สำนักข่าวซีเอ็นเอ็นรายงานเมื่อสัปดาห์ที่แล้วว่า เบิร์นส์ถูกส่งไปยังรัสเซียเพื่อเตือนเกี่ยวกับการส่งทหารไปประจำตามแนวพรมแดนติดกับยูเครน โดยผอ.ซีไอเอ ผู้นี้เคยดำรงตำแหน่งเอกอัครราชทูตสหรับฯ ประจำรัสเซียระหว่างปี ค.ศ. 2005 - 2008 ตั้งแต่เข้ารับตำแหน่งเมื่อเดือนมกราคม ปธน.โจ ไบเดน ได้เพิ่มแรงกดดันต่อปธน.ปูติน ในหลายด้าน และเมื่อเดือนพฤษภาคม รัสเซียได้ประกาศอย่างเป็นทางการว่า อเมริกาคือ "ประเทศที่ไม่เป็นมิตร" เมื่อสัปดาห์ที่แล้ว กระทรวงกลาโหมสหรัฐฯ เปิดเผยว่า กำลังติดตามสถานการณ์บริเวณแนวพรมแดนยูเครนติดกับรัสเซียอย่างใกล้ชิด ท่ามกลางรายงานข่าวว่าทหารรัสเซียจำนวนมากถูกส่งไปประจำการบริเวณพรมแดนดังกล่าวท่ามกลางความตึงเครียดที่เพิ่มขึ้น ทั้งนี้ กองทัพยูเครนและกองกำลังที่ได้รับการสนับสนุนจากรัสเซียมีการกระทบกระทั่งกันอย่างต่อเนื่องบริเวณภาคตะวันออกของยูเครน นับตั้งแต่รัสเซียควบรวมแคว้นไครเมียเมื่อปีค.ศ. 2014